Skolebørnene har nok glædet sig til at rende rundt i shorts og t-shirts og nyde sommerferien. Det må forblive en drøm. I hvert fald de næste par dage. Danmarks Meteorologiske Institut har nemlig onsdag morgen udsendt et usædvanligt vejrvarsel for de kommende dage. Varslet for torsdag morgen til fredag eftermiddag lyder: - Risiko for kraftig regn mellem 25 og 35 mm på seks timer og risiko for lokale skybrud med mere end 15 mm regn på 30 minutter. Kraftig regn og skybrud medfører fare for oversvømmelse af lavtliggende områder, oversvømmelse af kældre, vand på kørebaner og i viadukter (akvaplaning) og nedsat sigtbarhed. Varslet er gældende for hele landet. Det bliver ikke meget bedre i weekenden, for her lyder udsigten for fredag eftermiddag til lørdag morgen: - Vær forberedt på at der kan forekomme kraftig regn, skybrud og torden. Frem til lørdag morgen kan der forekomme kraftigt regn (mere end 24 mm på 6 timer), lokale skybrud (mere end 15 m m regn på 30 minutter) og der vil tillige forekomme torden. Varslet er gældende for hele landet.

Referat:
Du kan godt lægge shorts og bikini på hylden. Find hellere de langskaftede gummistøvler og paraplyerne frem. Farligt vejr nærmer sig Danmark.